SL Uradni list Evropske unije C 340/2

ODLOČBA NADZORNEGA ORGANA EFTE

št. 264/12/COL

z dne 5. julija 2012

o statusu Norveške glede infekciozne hematopoetske nekroze in virusne hemoragične septikemije ter o razveljavitvi Odločbe Nadzornega organa Efte št. 302/08/COL (1)

2012/C 340/02

NADZORNI ORGAN EFTE JE –

ob upoštevanju akta iz točke 8a, dela 3.1, poglavja I Priloge I k Sporazumu EGP

Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (2), kakor je bila popravljena in spremenjena;

ob upoštevanju akta iz točke 89, dela 4.2, poglavja I Priloge I k Sporazumu EGP

Odločba Komisije 2009/177/ES z dne 31. oktobra 2008 o izvajanju Direktive Sveta 2006/88/ES v zvezi s programi za nadziranje in izkoreninjenje ter statusom brez bolezni držav članic, območij in kompartmentov (3), kakor je bila spremenjena;

ob upoštevanju Odločbe kolegija št. 259/12/COL o pooblastitvi pristojnega člana kolegija za sprejetje te odločbe;

ob upoštevanju naslednjega:

Norveška je z dopisom z dne 3. maja 1994 predložila Nadzornemu organu Efte ustrezne utemeljitve za pridobitev statusa odobrene cone na svojem ozemlju glede infekciozne hematopoetske nekroze (IHN) in virusne hemoragične septikemije (VHS) ter nacionalne predpise za zagotovitev izpolnjevanja pogojev, ki jih je treba spoštovati za ohranitev odobrenega statusa.

Z Odločbo Nadzornega organa Efte št. 71/94/COL z dne 27. junija 1994, kakor je bila nazadnje spremenjena z Odločbo št. 244/02/COL z dne 11. decembra 2002, je bilo ugotovljeno, da so deli Norveške, navedeni v Prilogi k navedeni odločbi, priznani kot odobrena celinska cona in odobrena obalna cona za ribe glede IHN in VHS.

Dne 26. novembra 2007 je bil potrjen izbruh VHS v okraju Møre og Romsdal na Norveškem. Pristojni organ na Norveškem je obvestil Nadzorni organ Efte o ukrepih, sprejetih za odpravljanje bolezni in preprečitev njene širitve. Po mnenju Nadzornega organa Efte so bili ti ukrepi primerni.

Nadzorni organ Efte je z Odločbo št. 302/08/COL odločil, da je treba Norveško z izjemo območij, navedenih v Prilogi k tej odločbi, še naprej priznavati kot odobreno celinsko cono in odobreno obalno cono za ribe glede IHN in VHS.

Norveška je 8. maja 2012 Nadzornemu organu Efte predložila izjavo o statusu brez bolezni VHS in spremno dokumentacijo o nadzoru in vzorčenju za vso območje, z izjemo norveškega dela povodij rek Grense Jacobselv in Pasvik in rek, ki tečejo vmes, ter pripadajočega obalnega območja.

Nadzorni organ Efte je v tesnem sodelovanju z Evropsko komisijo pregledal izjavo in priloženo dokumentacijo ter meni, da izjava izpolnjuje zahteve za izjavo o statusu brez bolezni iz Direktive 2006/88/ES in Odločbe Komisije 2009/177/ES.

Nadzorni organ Efte je s svojo Odločbo št. 259/12/COL predložil zadevo Veterinarskemu odboru Efte, ki pomaga Nadzornemu organu Efte. Odbor je soglasno sprejel predlog, ki ga je predložil Nadzorni organ Efte. Zato so ukrepi iz te odločbe v skladu s soglasnim mnenjem Veterinarskega odbora Efte, ki pomaga Nadzornemu organu Efte, in končna različica besedila o ukrepih ostane nespremenjena.

V skladu s tem bi morala biti Norveška, z izjemo norveškega dela povodij rek Grense Jacobselv in Pasvik in rek, ki tečejo vmes, ter pripadajočega obalnega območja, razglašena za prosto bolezni VHS.

Na Norveškem ni prišlo do nobenih sprememb v zvezi z IHN. Status Norveške za to bolezen bi se moral ohraniti.

Primerno je, da se Odločba Nadzornega organa Efte št. 302/08/COL razveljavi in nadomesti s to odločbo –

SPREJEL NASLEDNJO ODLOČBO:

Člen 1

Norveška, z izjemo norveškega dela povodij rek Grense Jacobselv in Pasvik in rek, ki tečejo vmes, ter pripadajočega obalnega območja, se razglasi za prosto bolezni IHN.

Člen 2

Norveška, z izjemo norveškega dela povodij rek Grense Jacobselv in Pasvik in rek, ki tečejo vmes, ter pripadajočega obalnega območja, se razglasi za prosto bolezni VHS.

Člen 3

Odločba Nadzornega organa Efte št. 302/08/COL z dne 21. maja 2008 se razveljavi.

Člen 4

Ta odločba začne veljati 5. julija 2012.

Člen 5

Ta odločba je naslovljena na Norveško.

Člen 6

Ta odločba je verodostojna v angleškem jeziku.

V Bruslju, 5. julija 2012 Za Nadzorni organ Efte Sverrir Haukur GUNNLAUGSSON Član kolegija Florence SIMONETTI V. d. direktorja

(1) UL L 41, 12.2.2009, str. 32, in Dopolnilo EGP št. 7, 12.2.2009, str. 10.

(2) UL L 328, 24.11.2006, str. 14, in Dopolnilo EGP št. 32, 17.6.2010, str. 1 v islandskem jeziku in št. 35, 23.6.2011, str. 44 v norveškem jeziku.

(3) UL L 63, 7.3.2009, str. 15.